ДжэгупIэхэр къызэIуах
Тэрч куейм хыхьэ Инарыкъуей, Курп Ипщэ къуажэхэм IэрыщI удзыпцIэхэр зэрылъ футбол цIыкIу джэгупIэхэр къыщызэIуахащ.
Абы текIуэда мылъкур 2012 гъэм «Кавказ джэгухэр» спорт фестивалым КъБР-м къыщихьа текIуэныгъэм къыпэкIуа грантым къыхэкIыу къыхуаутIыпщащ. Топ джэгупIэхэм я лъабжьэр щIыпIэм щыщ хьэрычэтыщIэхэм ягъэхьэзыращ.
Спорт ухуэныгъэхэр къыщызэIуахым кърихьэлIащ КъБР-м спортымрэ туризмэмкIэ и министрым и къалэнхэр зыгъэзащIэ АфIэунэ Аслъэнрэ щIыпIэ администрацэм и Iэтащхьэ Пэнагуэ Максимрэ.
АфIэунэр футболым дихьэххэм ехъулIэныгъэхэр зыIэрагъэхьэмэ зэригуапэр яжриIащ, топ джэгупIэ губгъуэхэм «Спартак-Налшык» командэм хэту республикэ футболыр къэзыгъэщIэрэщIэжыну футболистхэр къыщыхъуну зэрыщыгугъри жиIащ.
Иджы районым футбол цIыкIу джэгупIэу 5 иIэщ.
КIуантIэ Замирэ.
